Utøya-offer Marte (21) fikk drømmegave av Manchester United
0Manchester United 0Chelsea - Dette er en milepæl. Det har tatt ganske lang tid å komme seg hit, sier Ødegården til VG på telefon fra Manchester. Ødegården ble hardt skadet da hun ble truffet av skudd på Utøya i 2011. Mens hun lå på en fjellhylle ble hun skutt to ganger i korsryggen, og hun har tidligere fortalt til VG at hun var sikker på at hun kom til å dø mens hun ventet på at marerittet skulle ta slutt. Den da 17 år gamle AUF-politikeren ble til slutt plukket opp av en sivil båt og fraktet til sykehus. Der ble hun liggende i fem måneder før hun var frisk nok til å skrives ut.Men i den tøffe tiden etter tragedien på Utøya fikk Ødegården en liten opptur. Da representanter i Manchester United fikk høre at en av deres supportere var blant ofrene etter angrepet, bestemte de seg nemlig for å gjøre noe for Ødegården. Kongsberg-jenta, som har vært fan av United helt siden hun var liten, fikk først hilsener fra klubben og en signert drakt fra spillerne. Gesten fra hennes store fotballhelter ble et lyspunkt - men Ødegården hadde enda mer i vente. Kort tid etter fikk hun nemlig beskjed om at så snart hun ble frisk, var hun og resten av familien hennes hjertelig velkomne til Manchester. Der lovte klubben å legge til rette for en god opplevelse for Ødegården, på deres regning. - Dette har vært et mål som har ligget langt der framme. Det har tatt lang tid, men jeg har hatt dette i bakhodet. Det har gitt meg motivasjon nok til å bli så bra at jeg kunne dra, forteller hun.I årene etter Utøya-tragedien har Ødegården kjempet hardt for å bli friskere. Legene ga henne ingen garanti for at hun ville bli i stand til å gå igjen, men det har den tøffe jenta klart. Hun er fremdeles under rehabilitering, og er lam i venstre lår. Hun kjemper fremdeles for å få enda bedre funksjon i beina. - Legene sier at de ikke kan love at jeg blir noe bedre enn jeg er nå. Men det er en liten sjanse for at jeg kan bli bedre. Legene har tatt feil før, og med nerveskader lik min er det vanskelig å spå, sier hun. Nå har Ødegården flyttet til Oslo, og er godt i gang med en bachelorgrad i Europastudier. Beina har blitt stødige nok til at hun fint kan gå, som oftest hjulpet av krykker eller stokk. Have looked forward to being healthy enough to do this this for three years, finally it is a reality. Next stop: Manchester! @ManUtd - Marte G. Ødegården (@miniodegarden)24.10.14, 06:51I dag, over tre år etter Utøya-tragedien, er hun i god nok form til at Manchester-turen endelig kunne bli en realitet. - Det er først nå jeg føler meg frisk nok. Det er fremdeles dager hvor jeg ikke klarer å gjøre noe, og bare blir liggende. Men det er færre av dem nå. Når jeg først skulle ta turen, ville jeg ikke risikere å bli så dårlig at jeg ville bli liggende i sengen i stedet for å kunne dra på kamp. Jeg ville vente til jeg var tilnærmet garantert å unngå det, forklarer hun. Ødegården tok med seg lillebroren sin på turen, og sammen har de to fått oppleve Manchester de siste dagene. I dag, på selve kampdagen, var hun lovet en overraskelse av klubben - og bare timer før kampstart ble hun hentet av en sjåfør og fraktet til Old Trafford. Her fikk hun komme inn på gressmatta og møte en av klubbens levende legender Bryan Robson. - Det var innmari kult. Etterpå oppholdt vi oss inne på stadion, og der møtte vi flere tidligere spillere, forteller hun. Selve kampen ble naturligvis kronjuvelen for Ødegården, som aldri tidligere har vært på Old Trafford. Didier Drogba sendte Chelsea i ledelsen etter 52 minutter, men på overtid av kampen ble det dramatikk. Først fikk gjestenes Branislav Ivanovic rødt kort og marsjordre, deretter hamret Robin van Persie inn utligningen etter 93 minutter og 34 sekunder. - Det var en helt syk stemning. Det ble litt skriking fra meg også, som på resten av stadion, ler Ødegården. I morgen reiser 21-åringen hjem fra Manchester, en opplevelse rikere. - Skal du tilbake til Old Trafford? - Definitivt! Forhåpentligvis blir det ikke så lenge til neste gang!
Denne helgen var Utøya-offeret Marte Gustavsen Ødegården (21) endelig frisk nok til å oppfylle drømmen om å se Manchester United spille på Old Trafford.